‘ศุภชัย’ กระตุ้นเปิดเสรีนำเงินออกนอกเต็มสูบ
เลขาธิการอังค์ถัดเชียร์ทางการเปิดเสรีให้คนไทยนำเงินลงทุนต่างประเทศ ไม่เห็นด้วยกำหนดเงินบาทคงที่ กระตุ้นการบริโภค-ลงทุนในประเทศ ไม่พึ่งพาส่งออกเกินครึ่งหนึ่งของจีดีพี
15 ต.ค. 2553

เลขาธิการอังค์ถัดเชียร์ทางการเปิดเสรีให้คนไทยนำเงินลงทุนต่างประเทศ ไม่เห็นด้วยกำหนดเงินบาทคงที่ กระตุ้นการบริโภค-ลงทุนในประเทศ ไม่พึ่งพาส่งออกเกินครึ่งหนึ่งของจีดีพี 
นายศุภชัย พานิชภักดิ์ เลขาธิการ การประชุมสหประชาชาติว่าด้วยการค้าและการพัฒนา (อังค์ถัด) เปิดเผยว่า ทางการไทยควรเปิดกว้างให้คนไทยทำเงินไปลงทุนต่างประเทศให้มากที่สุด เพราะการลงทุนต่างประเทศขณะนี้ไม่ใช่เรื่องอันตราย โดยเฉพาะประเทศไทยรวมถึงภูมิภาคเอเชียมีทุนสำรองระหว่างประเทศสูง ซึ่งจะเป็นปัจจัยหนึ่งที่ช่วยให้ค่าเงินบาทชะลอการแข็งค่า
อย่างไรก็ดี ไม่เห็นด้วยกับการกำหนดค่าเงินบาทคงที่ เพราะการพิมพ์ธนบัตรจำนวนมาก เพื่อนำไปซื้อเงินเหรียญสหรัฐ โดยหวังให้ค่าเงินบาทอ่อนค่า นั้นเสี่ยงต่อเงินเฟ้อ ประเทศเดียวที่ทำได้คือ จีน ซึ่งทำมาโดยตลอด แต่ล่าสุด จีนเห็นด้วยกับการปล่อยให้ค่าเงินยืดหยุ่น
“ค่าบาทแข็งค่าเพราะปัจจัยพื้นฐานเศรษฐกิจดี เช่นเดียวกับประเทศอื่นๆในเอเชียที่เศรษฐกิจเติบโตดีมาก จึงไมม่สามารถต้านทางสภาพคล่องที่จะไหลเข้ามาได้ แต่ทำอย่างไรเงินบาทจะแข็งค่าแบบค่อยเป็นค่อยไป ไม่มากระทบกับการค้า เพราะนับวันอัตราแลกเปลี่ยนจะสำคัญพอๆกับการค้า ทางการอาจทยอยออกมาตรการมาดูแลทีละเล็กละน้อย ขณะเดียวกันเชื่อว่าในการประชุมอาเซียนซัมมิท ประเทศต่างๆควรร่วมมือกันแก้ไขปัญหาอัตราแลกเปลี่ยน” นายศุภชัย กล่าว  
นายศุภชัย เปิดเผยว่า ไม่เห็นด้วยกับคำกล่าวที่ว่า ประเทศไทยเป็นประเทศที่พึ่งพาการส่งออก โดยการส่งออกที่ 40-50% ในขณะนี้เป็นสัดส่วนที่เหมาะสม ไม่ควรปล่อยให้เศรษฐกิจพึ่งพาการส่งออกมากเกินไป ไม่ว่าประเทศใดก็ตาม เพราะทุกคนในโลกคงไม่สามารถแข่งกันส่งออกอย่างเดียว แต่ทุกคนรวมถึงไทยควรกระตุ้นการใช้จ่ายในประเทศเพื่อให้เกิดความสมดุล